Muž, ktorý v pondelok nafúkal vyše 2 promile, je obecným policajtom z Lužianok!
Nitrianski policajti v pondelok ráno o trištvrte na deväť zistili u 33-ročného vodiča 2,38 promile alkoholu.
33-tročný Ivan údajne počas jazdy prechádzal v obci Selice z jednej strany cesty na druhú, a tak ho zastavila policajná hliadka. Pri dychovej skúške mu policajti namerali 2,38 promile alkoholu. "Vodič skončil v policajnej cele a bol obvinený z ohrozenia pod vplyvom návykovej látky." uviedla policajná hovorkyňa Božena Bruchterová.
Muž, ktorý pracuje ako obecný policajt v Lužiankach, sa v utorok postavil pred súd, kde bol odsúdený v superrýchlom konaní. "Okresný súd Galanta vydal dňa 22.7.2014 trestný rozkaz, ktorým uznal obvineného Ivana K. za vinného z prečinu ohrozenia pod vplyvom návykovej látky a uložil mu peňažný trest vo výške 400 eur," uviedla hovorkyňa Krajského súdu v Trnave, Viktória Pagáčová.
Pre prípad, že by výkon peňažného trestu bol obvineným úmyselne zmarený, mu súd uložil náhradný trest odňatia slobody vo výmere 2 mesiace. Okrem toho ma zakázané viesť motorové vozidlo počas 20 mesiacov. "Trestný rozkaz je právoplatný, prokurátor aj obvinený sa vzdali práva podať odpor," dodala Pagáčová.